<classify> WATU wanaodaiwa kuwa wafuasi wa Chama cha ACT-Wazalendo, usiku wa kuamkia jana wamechoma moto nyumba ya Katibu wa Jumuiya ya Wazazi wa Chama cha Mapinduzi CCM wilaya Micheweni, mkoa Kaskazini Pemba ambaye pia ni Sheha, Nassor Seif Said.Tukio hilo limetokea ikiwa ni saa chache tu baada ya kuripotiwa kuwa, uandikishaji wapiga kura katika Daftari la Wapiga Kura umekwenda vizuri katika maeneo kadhaa katika wilaya ya Micheweni kisiwani hapa.Mashuhuda wa tukio hilo, wamedai watu hao waliochoma moto nyumba ya Sheha baada ya kumuona kuwa kikwazo cha kupandikiza watu kwenye uandikishaji wapiga kura katika Shehia ya Wingwi Mapofu.Kamanda wa Polisi Mkoa Kaskazini Pemba, Juma Sadi, amesema hadi sasa wamewakamata watu watano kwa tuhuma za kuhusika na tukio hilo na upelelezi zaidi unaendelea.Alisema tukio hilo lilitokea juzi majira ya saa 2:00 usiku katika kijiji cha Simai, Shehia ya Wingwi Mapofu, wilaya ya Micheweni, mkoa wa Kaskazini Pemba, ambapo watu hao kwa mihemko ya kisiasa pia walichoma moto nyumba ya Katibu huyo wa Jumuiya ya Wazazi CCM.Tukio hili limefanywa kwa misingi ya kisiasa, tunaendelea na uchunguzi, kuna watuhumiwa watano tunawashikilia, upelelezi utakapokamilika tutawafikisha mahakamani, alisema.Aidha, Kamanda huyo alionya kwamba, hatua kali za kisheria zitachukuliwa kwa yeyote atakayebainika kuhusika na tukio hilo na kwa wote watakaojihusisha na vitendo vya uvunjifu wa amani.Akizungumzia tukio la nyumba yake kuchomwa moto, Saidi alisema tukio hilo limetokana na chokochoko za wanasiasa na kuiomba serikali kuwachukulia hatua waliohamasisha fujo na uvunjifu wa amani.Alisema licha ya vitisho na kuchomewa moto nyumba yake kamwe hatarudi nyuma, atasimama katika misingi ya sheria kuhakikisha asiyekuwa na sifa haandikishwi.  <topic>: kitaifa 